Document ID: 32014R1123

KOMISSION ASETUS (EU) N:o 1123/2014,
annettu 22 päivänä lokakuuta 2014,
erityisravinnoksi tarkoitettujen rehujen käyttötarkoitusten luettelosta annetun direktiivin 2008/38/EY muuttamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon rehun markkinoille saattamisesta ja käytöstä, Euroopan parlamentin ja neuvoston asetuksen (EY) N:o 1831/2003 muuttamisesta sekä neuvoston direktiivin 79/373/ETY, komission direktiivin 80/511/ETY, neuvoston direktiivien 82/471/ETY, 83/228/ETY, 93/74/ETY, 93/113/EY ja 96/25/EY ja komission päätöksen 2004/217/EY kumoamisesta 13 päivänä heinäkuuta 2009 annetun Euroopan parlamentin ja neuvoston asetuksen (EY) N:o 767/2009 (1) ja erityisesti sen 10 artiklan 5 kohdan,
sekä katsoo seuraavaa:
(1)
Komissio vastaanotti asetuksen (EY) N:o 767/2009 10 artiklan mukaisen hakemuksen, jossa pyydettiin lisäämään komission direktiivin 2008/38/EY (2) liitteessä I olevassa B osassa vahvistettuun erityisravinnoksi tarkoitettujen rehujen käyttötarkoitusten luetteloon erityinen ravitsemuksellinen tarkoitus ”elektrolyytti- ja vesitasapainon vakauttaminen fysiologisen ruuansulatuksen tukemiseksi” sekä lisäämään kohdelajiksi täysikasvuiset koirat erityisen ravitsemuksellisen tarkoituksen ”munuaisten toiminnan tukeminen kroonisen munuaisten vajaatoiminnan yhteydessä” osalta.
(2)
Lisäksi komissio vastaanotti asetuksen (EY) N:o 767/2009 10 artiklan mukaiset hakemukset, joissa pyydettiin muuttamaan erityisiin ravitsemuksellisiin tarkoituksiin ”sydämen toiminnan tukeminen kroonisen sydämen vajaatoiminnan yhteydessä” ja ”munuaisten toiminnan tukeminen kroonisen munuaisten vajaatoiminnan yhteydessä” liittyviä edellytyksiä kissojen ja koirien osalta sekä erityiseen ravitsemukselliseen tarkoitukseen ”kuparin maksaan kertymisen vähentäminen” liittyviä edellytyksiä.
(3)
Komissio on saattanut kaikki hakemukset ja asiakirja-aineistot jäsenvaltioiden saataville.
(4)
Arvioituaan hakemuksiin sisältyvät asiakirja-aineistot elintarvikeketjua ja eläinten terveyttä käsittelevä pysyvä komitea, jäljempänä ’komitea’, katsoi, että kyseisten rehujen nimenomainen koostumus täyttää kyseessä olevat erityiset ravitsemukselliset tarkoitukset eikä vaikuta haitallisesti eläinten terveyteen, ihmisten terveyteen, ympäristöön eikä eläinten hyvinvointiin. Hakemukset ovat näin ollen päteviä.
(5)
Komitean arvioinnin tuloksena käyttötarkoitusten luetteloon olisi lisättävä erityinen ravitsemuksellinen tarkoitus ”elektrolyytti- ja vesitasapainon vakauttaminen fysiologisen ruuansulatuksen tukemiseksi” sekä täysikasvuisten koirien osalta ”munuaisten toiminnan tukeminen kroonisen munuaisten vajaatoiminnan yhteydessä”, ja lisäksi olisi muutettava erityisiin ravitsemuksellisiin tarkoituksiin ”sydämen toiminnan tukeminen kroonisen sydämen vajaatoiminnan yhteydessä” ja ”munuaisten toiminnan tukeminen kroonisen munuaisten vajaatoiminnan yhteydessä” liittyviä edellytyksiä kissojen ja koirien osalta sekä erityiseen ravitsemukselliseen tarkoitukseen ”kuparin maksaan kertymisen vähentäminen” liittyviä edellytyksiä. Uuden kohdan ”elektrolyytti- ja vesitasapainon vakauttaminen fysiologisen ruuansulatuksen tukemiseksi” lisäämisen seurauksena erityinen ravitsemuksellinen tarkoitus ”elektrolyytti- ja vesitasapainon vakauttaminen” ei ole enää tarpeellinen, ja se pitäisi poistaa.
(6)
Jotta varmistetaan, että joidenkin erityisten ravitsemuksellisten tarkoitusten tärkeimmiksi ravitsemuksellisiksi ominaisuuksiksi vahvistettujen tiettyjen ravintoaineiden enimmäismääriä noudatetaan, olisi säädettävä vaatimuksesta saattaa vastaava erikoisruokavalioon kuuluva rehu markkinoille täysrehuna. Tällä säännöksellä varmistettaisiin myös kyseisen rehun turvallinen käyttö.
(7)
Direktiivin 2008/38/EY, sellaisena kuin se on muutettuna komission asetuksella (EU) N:o 5/2014 (3), liitteessä I vahvistetaan Euroopan parlamentin ja neuvoston asetuksen (EY) N:o 1831/2003 (4) liitteessä I tarkoitettuun funktionaaliseen ryhmään ”suolistoflooran stabiloimiseen tarkoitettujen aineiden” kuuluvien lisäaineiden sisällyttäminen tiettyihin erityisravinnoksi tarkoitettuihin rehuihin. Nykyisin ”mikro-organismien” ryhmään rekisteröidyt rehun lisäaineet, jotka ovat parhaillaan asetuksen (EY) N:o 1831/2003 10 artiklassa tarkoitetussa hyväksynnän uusimismenettelyssä, voitaisiin vastaavasti sisällyttää kyseisiin erityisravinnoksi tarkoitettuihin rehuihin. Näin ollen myös näiden nykyisin ”mikro-organismien” ryhmään kuuluvien lisäaineiden, joiden hyväksynnän uusiminen on kesken, pitäisi kuulua direktiivin 2008/38/EY liitteen I soveltamisalaan.
(8)
Sen vuoksi direktiiviä 2008/38/EY olisi muutettava.
(9)
Koska ei ole sellaisia turvallisuussyitä, joiden vuoksi muutoksia olisi sovellettava välittömästi rehuihin, joita tällä hetkellä saatetaan markkinoille laillisesti, on aiheellista säätää siirtymäajasta, jotta asianomaiset tahot voivat sopeutua uusiin vaatimuksiin.
(10)
Tässä asetuksessa säädetyt toimenpiteet ovat komitean lausunnon mukaiset, eikä Euroopan parlamentti tai neuvosto ole vastustanut niitä,
ON HYVÄKSYNYT TÄMÄN ASETUKSEN:
1 artikla
Muutetaan direktiivin 2008/38/EY liite I tämän asetuksen liitteen mukaisesti.
2 artikla
Tämän asetuksen liitteeseen sisältyviä rehuja, jotka on valmistettu ja varustettu merkinnöillä ennen 12 päivää toukokuuta 2015 ja jotka ovat direktiivin 2008/38/EY mukaisia ennen tämän asetuksen voimaantuloa, voidaan edelleen saattaa markkinoille ja käyttää, kunnes varastot loppuvat. Jos kyseiset rehut on tarkoitettu lemmikkieläimille, edellisessä virkkeessä mainittu päivämäärä on 12 päivä marraskuuta 2016.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 22 päivänä lokakuuta 2014.

Labels: 0
3
6